Siarhiej Cichanoŭski

Siarhiej Leanidavič Cichanoŭski (transkriptsioonis Sjargei Leanidavitš Tsihhanovski; valgevene keeles Сяргей Леанідавіч Ціханоўскі; vene keeles Сергей Тихановский Sergei Tihhanovski; sündinud 18. augustil 1978 Horkis Homieli oblastis) on Valgevene dissidentlik poliitik, alates 2020. aastast poliitvang.

Elukäik ja tegevus 
Tsihhanovski vanemad kohtusid ja abiellusid Horkis, kus sündis ka Tsihhanovski ise. Kuid juba enne lasteaega minekut lahutas Tsihhanovski ema Julia Tsihhanovskaja oma abikaasast ning kolis Homielisse, kus Tsihhanovski üles kasvas. Ta õppis keskkoolis matemaatika-füüsika eriklassis ja lõpetas Francysk Skaryna nimelise Homieli Riikliku Ülikooli filoloogiateaduskonna. Õpingute lõpetamise järel pidas ta 90. aastatel ööklubisid Homielis ja Mazõris. 2004–2005 töötas Tsihhanovski mobiilsidefirmas "Mobinõje TeleSistemõ" (MTS) turunduse osakonnas, kuid mõistis pärast aastat, et see töö ei sobi talle. Pärast seda tegutses Tsihhanovski peamiselt Venemaal ja Ukrainas reklaamitööstuses ja valmistas muusikavideoid. 

Tsihhanovski kohtus oma tulevase abikaasa Sviatłana Cichanoŭskajaga enda hallatavas Mazõri ööklubis "Klubi 55". 2004. aastal noorpaar abiellus ja Cichanoŭskaja kolis Homielisse abikaasa juurde. 2010. aastal sündis perre poeg Kornei ja viis aastat hiljem tütar Agnja. 2013. aastal kolis perekond Homielist Minskisse, kus pere elas kuni 2020. aasta augustini.

Poliitiline karjäär 
2019. aastal käivitas Tsihhanovski Youtube´is venekeelse uudisteblogi "Riik kogu eluks" ("Страна Для Жизни"), kus kritiseeris Valgevene võimude tegevust. 2020. aasta kevadel sõitis ta autoga, millel kiri "Tõelised uudised," rohkem, kui kuu aega mööda Valgevenet, tehes blogi jaoks intervjuusid. Mõnda tema intervjuud on Youtube´ist vaadatud üle miljoni korra. 7. mail 2020 teatas Tsihhanovski blogisse ülesseatud videos oma kavatsusest kandideerida Valgevene presidendivalimistel. Kuid Valgevene miilits arreteeris ta eelmisel päeval 6. mail 2020 Mogiljovi linna lähedal ja paigutati Homieli linna eeluurimisisolaatorisse. Talle mõisteti 45 päeva aresti (15 päeva osalemise eest 19. detsembril 2019 meeleavaldusel Minskis Vene-Valgevene ühisriigi loomise vastu; 30 päeva oma Youtube'i lugude tegemise eest). Valgevene keskvalimiskomisjon keeldus 15. mail 2020 (viimane päev presidendikandidaadi esitamiseks) tema kandidaatuuri kinnitamast kuna taotlusel pole tema allkirja (avalduse esitas tema abikaasa Sviatłana Cichanoŭskaja, kellel oli selleks samal aastal notariaalselt kinnitatud volikiri). Kuna tema avaldust ei kinnitatud. otsustas tema abikaasa Cichanoŭskaja esitada enda kandidatuuri, mis kinnitati.

20. mail 2020 vabanes Tsihhanovski vahi alt ja alustas aktiivselt presidendikampaaniat oma abikaasa toetuseks. Võttis kasutusele loosungi "Lõpeta, prussakas!", mida tema pooldajad meeleavaldustel skandeerima hakkasid. Loosung viitas nõukogude luuletaja Kornei Tšukovski muinasjutule "Prussakas" sellest, kuidas "vuntsitud prussakas" hirmutas kõiki loomi ja sai nende valitsejaks, millest võis välja lugeda viidet Valgevene juhtkonnale. Tema kampaaniasümboliks kujunesid sussid, mis olevat väidetavalt traditsiooniline kahjuritõrjevahend.

Tsihhanovski arreteeriti uuesti 29. mail 2020 Hrodnas, kui ta kogus allkirju Sviatłana Cichanoŭskaja toetuseks. Valgevene võimud süüdistasid teda "avaliku korra raske rikkumise ettevalmistamises" ja politsei ründamises. Ta mõisteti 2021. aasta detsembris 18 aastaks vangi, peamiseks süüdistuseks oli massimeeleavalduste korraldamine.

Viited 

Valgevene poliitikud
Sündinud 1978